Document ID: 32008D0583

SKLEP SVETA
z dne 15. julija 2008
o izvajanju člena 2(3) Uredbe (ES) št. 2580/2001 o posebnih omejevalnih ukrepih za nekatere osebe in subjekte zaradi boja proti terorizmu in razveljavitvi Sklepa 2007/868/ES
(2008/583/ES)
SVET EVROPSKE UNIJE JE -
ob upoštevanju Uredbe Sveta (ES) št. 2580/2001 z dne 27. decembra 2001 o posebnih omejevalnih ukrepih za nekatere osebe in subjekte zaradi boja proti terorizmu (1) ter zlasti člena 2(3) te uredbe,
ob upoštevanju naslednjega:
(1)
Svet je 20. decembra 2007 sprejel Sklep 2007/868/ES o izvajanju člena 2(3) Uredbe (ES) št. 2580/2001 o posebnih omejevalnih ukrepih za nekatere osebe in subjekte zaradi boja proti terorizmu (2) ter oblikovanju posodobljenega seznama oseb in organizacij, za katere se uporablja omenjena uredba.
(2)
Svet je pripravil utemeljitev, v kateri vsaki osebi, skupini in organizaciji, za katere je bilo to praktično izvedljivo, pojasnjuje razloge, zakaj so bile zadevne osebe, skupine in organizacije, navedene na seznamu iz Sklepa 2007/868/ES. Eni skupini in trem osebam so bili, če je to bilo možno, aprila 2008 vročeni spremenjeni razlogi.
(3)
Z objavo v Uradnem listu Evropske unije22. decembra 2007 (3) je Svet obvestil osebe, skupine in organizacije, navedene na seznamu iz Sklepa 2007/868/ES, da jih namerava obdržati na seznamu. Svet je tudi obvestil zadevne osebe, skupine in organizacije, da je mogoče zahtevati utemeljitev Sveta za njihovo vključitev na seznam (če jim to ni bilo že sporočeno).
(4)
Svet je natančno pregledal seznam oseb, skupin in organizacij, za katere se uporablja Uredba (ES) št. 2580/2001, kakor se to zahteva v skladu s členom 2(3) te uredbe. Tako je upošteval pripombe, ki jih je zadevna oseba predložila Svetu.
(5)
Svet je v primeru ene skupine upošteval dejstvo, da odločba pristojnega organa, na podlagi katere je skupina bila vključena na seznam, ni veljala od 24. junija 2008. Vendar pa so Svetu bile predložene nove informacije o tej skupini. Svet meni, da so te nove informacije podlaga za vključitev skupine na seznam.
(6)
Svet je ugotovil, da je treba eno osebo črtati s seznama oseb, skupin in organizacij, za katere se uporablja Uredba (ES) št. 2580/2001.
(7)
Svet je sklenil, da so bile razen osebe iz uvodne izjave 6, osebe, skupine in organizacije, naštete v Prilogi k Skupnemu stališču 2007/871/SZVP (4), povezane s terorističnimi dejanji v smislu člena 1(2) in (3) Skupnega stališča Sveta 2001/931/SZVP z dne 27. decembra 2001 o uporabi posebnih ukrepov za boj proti terorizmu (5), da so v zvezi z njimi pristojni organi sprejeli odločitev v smislu člena 1(4) omenjenega skupnega stališča in da bi zanje še vedno morali veljati posebni omejevalni ukrepi iz Uredbe (ES) št. 2580/2001.
(7)
Seznam oseb, skupin in organizacij, za katere se uporablja Uredba (ES) št. 2580/2001, bi bilo treba ustrezno posodobiti -
SKLENIL:
Člen 1
Seznam iz člena 2(3) Uredbe (ES) št. 2580/2001 se nadomesti s seznamom iz Priloge k temu sklepu.
Člen 2
Sklep 2007/868/ES se razveljavi.
Člen 3
Ta sklep začne učinkovati na dan objave v Uradnem listu Evropske unije.
V Bruslju, 15. julija 2008

Labels: 10
11
5